KIRJALLINEN KYSYMYS E-1911/03 esittäjä(t): Johannes Blokland (EDD)ja Rijk van Dam (EDD) komissiolle. Yhteisöjen tuomioistuimen tuomiot asioissa C-469/00 ja C-108/01 sekä tuomioiden vaikutukset kilpailupolitiikkaan.



Virallinen lehti nro 051 E , 26/02/2004 s. 0158 - 0159



KIRJALLINEN KYSYMYS E-1911/03 esittäjä(t): Johannes Blokland (EDD)ja Rijk van Dam (EDD) komissiolle (12. kesäkuuta 2003) Aihe: Yhteisöjen tuomioistuimen tuomiot asioissa C-469/00 ja C-108/01 sekä tuomioiden vaikutukset kilpailupolitiikkaan Yhteisön tuomioistuin antoi 20. toukokuuta 2003 tuomiot asioissa C-469/00 ja C-108/01. Asiat koskevat elintarvikkeiden suojattuja alkuperänimityksiä (SAN) koskevien säännösten soveltamista ja täytäntöönpanoa ja niissä käsitellään Grana Padano -nimistä italialaista juustoa ja Prosciutto di Parma -kinkkua. Tunteeko komissio kyseisten tuomioiden sisällön? Katsooko komissio, että tuomioistuimen päätökset perustuvat eritelmiin, joiden mukaan sallitaan niin pitkälle menevät suojatoimenpiteet, että ne saattavat uhata sisämarkkinoiden toimintaa? Onko komissio valmis arvioimaan SAN-tuotteita koskevia säännöksiä ja eritelmiä ja niiden mahdollisia vaikutuksia sisämarkkinoihin? Onko komissio valmis tarkistamaan kyseisiä säännöksiä ja eritelmiä, mikäli niillä on suhteettoman paljon kielteisiä vaikutuksia sisämarkkinoihin? Franz Fischlerin komission puolesta antama vastaus (4. elokuuta 2003) Komissio on tietoinen yhteisöjen tuomioistuimen 20. toukokuuta 2003 alkuperänimityksiin liittyvissä asioissa C-108/01 (Prosciutto di Parma) ja C-469/00 (Grana Padano) antamista tuomioista. Komissio yhtyy tuomioistuimen tulkintaan, jonka mukaan eritelmään sisällytetyt edellytykset, joiden mukaan tietyt toimet, kuten tuotteen raastaminen, siivuttaminen ja pakkaaminen on tehtävä maantieteellisellä tuotantoalueella, ovat vaikutukseltaan määrällisiä rajoituksia vastaavia toimenpiteitä, jotka ovat tavaroiden vapaan liikkumisen periaatteen vastaisia. Niihin kuitenkin sovelletaan yhtä EY:n perustamissopimuksessa määrätyistä poikkeuksista, koska ne ovat perusteltuja teollis- ja tekijänoikeuksien suojelemiseksi, eli tässä tapauksessa alkuperänimityksen suojelemiseksi. Kyseessä olevat toimenpiteet ovat välttämättömiä, ja ne ovat oikeasuhteisia molempien alkuperänimitysten suojaamiseksi. Alkuperänimitykset kuuluvat teollis- ja tekijänoikeuksiin. Niitä on suojattava, jotta ulkopuoliset, jotka pyrkivät hyötymään tällaisten nimitysten saamasta maineesta, eivät voisi käyttää nimityksiä väärin. Toimenpiteet ovat välttämättömiä, ja ne ovat oikeasuhteisia tuotteiden laadun ja ominaisuuksien säilyttämiseksi sekä asianomaisten alkuperänimitysten maineen suojelemiseksi. Komissio kiinnittää jokaista rekisteröintihakemusta tutkiessaan erityistä huomiota siihen, että eritelmän määräykset, jotka koskevat esimerkiksi tuotteen pakkaamista, ovat välttämättömiä ja oikeassa suhteessa nimityksen suojaamistavoitteeseen nähden. Tutkimuksen avulla vältetään sellaisten olosuhteiden syntyminen, joissa tavaroiden vapaa liikkuvuus estyy. Komissio ei ole havainnut sisämarkkinoilla suhteettoman paljon kielteisiä vaikutuksia. Alkuperänimityksen eritelmän määräysten tarkistamisen osalta todettakoon, että komissiolla on siihen toimivalta vasta, kun asianomainen jäsenvaltio on toimittanut sille tarkistamista koskevan hakemuksen.